SKRIFTLIG FORESPØRGSEL E-1339/02

af Ilda Figueiredo (GUE/NGL) til Kommissionen

(13. maj 2002)

Om: Kriterier for at komme i betragtning til udligningsgodtgørelser

Udligningsgodtgørelsesordningen er overordentlig vigtig med henblik på at udligne ulemperne i de dårligst stillede regioner, hvor landbruget og dertil knyttet virksomhed generelt spiller en stor rolle. Om ordningen er effektiv eller ej afhænger imidlertid af, hvilke kriterier der anvendes for at fastslå, hvem der kan komme i betragtning til denne godtgørelse, og hvor fleksibelt disse anvendes under hensyntagen til forskellene inden for landbruget i de enkelte medlemsstater, og i særdeles i landbrugsstrukturerne. Spørgsmålet er især relevant for regionerne i den yderste periferi på grund af de helt specielle problemer, disse har som følge af deres status og store afhængighed af visse sektorer, f.eks. landbruget. I den autonome region Azorerne er mange kvægavlere ved at opgive at komme i betragtning til udligningsgodtgørelserne på grund af de nye kriterier, navnlig kvoten på 2,5 stykker almindeligt kvæg pr. ha, fordi kvoten for øgruppen normalt ligger på 3-4 stykker kvæg. Det er almindelig kendt, at kvæg- og mælkesektoren har stor betydning for Azorerne.

Kommissionen bedes på denne baggrund besvare følgende spørgsmål:

- På hvilket grundlag er ovennævnte kvote på 2,5 stykker almindeligt kvæg fastsat? Er der her taget højde for de helt specielle forhold i regionerne i den yderste periferi?

- Hvilke foranstaltninger kan der træffes med udgangspunkt i bestemmelserne om disse regioner (EF-traktatens artikel 299, stk. 2) med henblik på at løse dette problem og sikre en korrekt anvendelse af udligningsgodtgørelserne?

Svar afgivet på Kommissionens vegne af Franz Fischler

(21. juni 2002)

I henhold til artikel 14, stk. 2, i Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(1) ydes der udligningsgodtgørelse pr. hektar landbrugsjord til landbrugere i ugunstigt stillede områder på visse betingelser, hvoriblandt kan nævnes anvendelse af normal god landbrugspraksis, der er forenelig med miljøbeskyttelse og naturbevarelse.

Ifølge Kommissionens forordning (EF) nr. 445/2002 af 26. februar 2002 om gennemførelsesbestemmelser til Rådets forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)(2), der afløste Kommissionens forordning (EF) nr. 1750/1999 af 23. juli 1999(3), skal medlemsstaterne i deres planer for udvikling af landdistrikterne fastsætte normer for normal god landbrugspraksis, der kan kontrolleres.

Myndighederne i den selvstyrende region Azorerne har for at opfylde disse krav i deres plan for udvikling af landdistrikterne måttet fastsætte den maksimale dyrebelægningsgrad, der er forenelig med god landbrugspraksis. Myndighederne har foreslået 2,5 storkreaturer pr. ha og givet en begrundelse herfor. Denne grænse for udbetaling af udligningsgodtgørelse, der ligger klart over den, som var fastsat for Azorerne i den tidligere programmeringsperiode (1,4 storkreaturer pr. ha), er fastsat både ud fra miljøbeskyttelseshensyn og hensyn til de særlige forhold i regionen, som skyldes dens status som randområde.

I henhold til artikel 299, stk. 2, i EF-traktaten vedtog Rådet endvidere den 28. juni 2001 forordning (EF) nr. 1453/2001 om særlige foranstaltninger for visse landbrugsprodukter til fordel for Azorerne og Madeira og om ophævelse af forordning (EØF) nr. 1600/92 (Poseima)(4). Forordningen anerkender og forsøger at afhjælpe virkningerne af de to regioners særlige geografiske beliggenhed og de dermed forbundne ulemper, som skyldes deres østatus og status som randområder, og indfører undtagelsesforanstaltninger på strukturområdet. Forordningen dispenserer dog ikke fra artikel 14, stk. 2, i forordning (EF) nr. 1257/1999.

(1) EFT L 160 af 26.6.1999.

(2) EFT L 74 af 15.3.2002.

(3) EFT L 214 af 13.8.1999.

(4) EFT L 198 af 21.7.2001.